वजन घटाना ही नहीं बल्कि वजन बढ़ाना भी कई लोगों की परेशानी बनी हुई है। अधिकतर लोग अपने बढ़ते वजन से परेशान हैं, वे अपने वेट को कंट्रोल में करने के लिए कई उपाय अपनाते हैं। इसके लिए वे डाइट पर कंट्रोल करते हैं और एक्सरसाइज का भी सहारा लेते हैं। लेकिन कई लोगों के लिए वजन बढ़ाना भी मुश्किल हो रखा है। लेकिन क्या आप जानते हैं वजन घटाने के साथ ही वजन बढ़ाने के लिए एक्सरसाइज का सहारा लिया जा सकता है।
कई लोगों के मन में सवाल होता है कि क्या वजन बढ़ाने के लिए जिम में एक्सरसाइज किया जाना चाहिए? या जिम करने से वजन बढ़ाया जा सकता है? वजन बढ़ाने के लिए कौन-कौन से एक्सरसाइज करना फायदेमंद होते हैं? इन सभी सवालों के जवाब जानने के लिए हमने फिटनेस ट्रेनर और एक्सपर्ट डॉक्टर कविता नालवा से बातचीत की-
क्या वजन बढ़ाने के लिए जिम जाना चाहिए?
डॉक्टर कविता नालवा बताती हैं कि वजन घटाने और बढ़ाने दोनों के लिए जिम जाया जा सकता है। लेकिन अगर आप वजन बढ़ाना चाहते हैं, तो इस सिचुएशन में आपको हैवी एक्सरसाइज करने से बचना चाहिए। हैवी वेट उठाने से आपको बचना चाहिए। वजन बढ़ाने वालों को कभी भी हैवी वेट नहीं उठाना चाहिए। साथ ही किसी भी एक्सरसाइज को जिम ट्रेनर की सलाह पर ही करना चाहिए। जिम ट्रेनर या एक्सपर्ट की देखरेख में एक्सरसाइज करने और अच्छी डाइट लेने से वजन को आसानी से बढ़ाया जा सकता है।
वजन बढ़ाने के लिए बेस्ट 3 एक्सरसाइज (best exercises for weight gain)
वजन बढ़ाने के लिए डाइट में फाइबर, प्रोटीन और कैलोरीज का सही मात्रा में सेवन करना बहुत जरूरी होता है। वजन बढ़ाने के लिए कैलोरीज की अधिक मात्रा में जरूरत होती है। पर्याप्त मात्रा में कैलोरीज न लेना वजन बढ़ाने में मुश्किल खड़ी कर सकता है। इसके अलावा वजन बढ़ाने के लिए वर्कआउट या एक्सरसाइज करना भी बहुत जरूरी होता है। एक्सरसाइज करने और हेल्दी डाइट से काफी हद तक वजन बढ़ाया जा सकता है। आप नीचे बताए जा रहे इन 3 एक्सरसाइज को वजन बढ़ाने के लिए कर सकते हैं।
1. स्क्वाट्स (squats)
स्क्वाट्स एक्सरसाइज को रोज करने से वजन को बढ़ाया जा सकता है। इस एक्सरसाइज को करने से पैरों की मांसपेशियां मजबूत बनती हैं। यह पेट, पीठ की मसल्स को भी स्ट्रॉन्ग बनाता है। इसे करने से पाचन तंत्र सही तरीके से कार्य करता है, जिससे वजन बढ़ाने में मदद मिलती है। फिट रहने के लिए स्क्वाट्स बेस्ट एक्सरसाइज है।
- स्क्वाट्स को करने के लिए सबसे पहले आप फर्श पर एकदम सीधे खड़े हो जाएं।
- अपने दोनों हाथों को आगे की तरफ करें।
- अब घुटनों को मोड़ते हुए कुर्सी पर बैठने की मुद्रा में आ जाएं। इस दौरान अपने तलवों को जमीन पर ही रखें।
- कुछ देर इस अवस्था में रहने के बाद सामान्य अवस्था में आ जाएं।
- आप इस प्रक्रिया को 8-10 बार दोहरा सकते हैं।
- कुछ दिनों तक एक्सपर्ट की देखरेख में इस एक्सरसाइज को करने से आप अपने वजन को बढ़ा सकते हैं।
2. पुश-अप्स करें (Pushups)
वैसे तो अधिकतर लोग सीने का विकास करने और मांसपेशियों को मजबूत बनाने के लिए पुश-अप्स का सहारा लेते हैं। लेकिन वजन बढ़ाने के लिए भी रोजाना पुश-अप्स किया जा सकता है। पुश-अप्श करने से कंधे की मसल्स मजबूत बनती हैं। इसे आप घर पर ही आसानी से घर सकते हैं।
- पुश-अप्स करने के लिए सबसे पहले किसी समतल भूमि पर दरी बिछा कर पेट के बल लेट जाएं।
- अपने दोनों पैरों को एक साथ रखें।
- अपने दोनों हाथों पर शरीर का वजन डालते हुए शरीर को ऊपर उठाएं और नीचे ले जाएं। यानी पुश-अप्स लगाएं।
- इस एक्सरसाइज को आप 10-15 बार दोहरा सकते हैं। इसे करने से आपको वजन बढ़ाने में मदद मिलेगी।
3. लंज एक्सरसाइज करें
वजन बढ़ाने के लिए आप चाहें तो लंज एक्सरसाइज का भी सहारा ले सकते हैं। इसे रोजाना करने से वजन को बढ़ाया जा सकता है। इस एक्सरसाइज को करने से मांसपेशियां मजबूत बनती हैं। स्ट्रेंथ पॉवर बढ़ती है। जानें लंज एक्सरसाइज करने का तरीका-
- इस एक्सरसाइज को करने के लिए किसी जगह पर सीधे खड़े हो जाएं।
- अपनी पेट की मसल्स को रिलैक्स और फ्लेक्स करें।
- अब अपने दाएं पैर को पीछे की तरफ ले जाएं। इस दौरान आपका बाया पैर घुटनों से मुड़ा 90 डिग्री में होना चाहिए।
- आपके शरीर का वजन बाएं पैर पर ही डालें।
- अपने दोनों हाथों को आगे की तरफ लाएं और इंटरलॉक करें। हाथों को चेहरे के सामने रखें।
- इस अवस्था में कुछ देर रुकने के बाद सामान्य स्थिति में आ जाएं।
- आप इस एक्सरसाइज को 5-10 बार दोहरा सकते हैं।
अगर आप भी वजन बढ़ाना चाहते हैं, तो एक्सपर्ट की सलाह और देखरेख में इन एक्सरसाइज की प्रैक्टिस कर सकते हैं।